
UDTALELSE
Udvalget om Borgernes Rettigheder og Retlige og Indre Anliggender opfordrer Budgetkontroludvalget, som er korresponderende udvalg, til at optage følgende i det forslag til beslutning, det vedtager:
1.	minder om, at gennemførelsen af pagten om migration og asyl (pagten) er en hjørnesten i det nye system for asylforvaltning og migrationsstyring i EU, der vil finde anvendelse i alle medlemsstater fra midten af 2026; fremhæver dens høje politiske prioritet for at sikre en troværdig EU-politik på dette område og for at opfylde de forpligtelser, der er indgået over for borgerne; opfordrer derfor Kommissionen til at sikre, at der er tilstrækkeligt personale til rådighed til at gennemføre pagten om migration og asyl, herunder tilstrækkeligt personale til at støtte medlemsstaterne i deres bestræbelser på at gennemføre alle pagtens aspekter; understreger, at dette bør være det eneste fokus for Kommissionen på asyl- og migrationsområdet, og at menneskelige ressourcer og arbejdstid ikke bør spildes på dårligt funderede revisioner af pagten så tæt på, at den træder i kraft; bemærker betydningen af konsekvent og effektiv overvågning og håndhævelse inden for asylforvaltning og migrationsstyring på tværs af medlemsstaterne; understreger, at gennemførelsen af pagten giver mulighed for at styrke en sammenhængende anvendelse af EU-retten, herunder forpligtelserne vedrørende grundlæggende rettigheder; understreger, at en vellykket gennemførelse af pagten ikke kun kræver juridisk gennemførelse, men også praktisk samarbejde med medlemsstaterne om tilbagesendelser, grænseforvaltning og tilbagetagelsesaftaler med tredjelande;
2.	minder om sin tilslutning til principperne om evidensbaseret, gennemsigtig politikudformning; bemærker i den forbindelse manglen på konsekvensanalyser for flere lovgivningsforslag, der indfører betydelige og systemiske ændringer af EU's retlige ramme for asylforvaltning og migrationsstyring; bemærker, at EUAA's faktablade, der dannede grundlag for forslaget om at oprette en fælles liste over sikre oprindelseslande på EU-plan, endnu ikke er gjort offentligt tilgængelige;
3.	glæder sig over den fælles gennemførelsesplan for pagten om migration og asyl, som blev forelagt den 12. juni 2024; minder samtidig Kommissionen om Parlamentets rolle som fælleslovgiver i denne proces og opfordrer Kommissionen til at give Parlamentet fuld adgang til de nationale gennemførelsesplaner, de nationale beredskabsplaner og medlemsstaternes nationale strategier for at sikre et effektivt tilsyn med gennemførelsesprocessen; minder endvidere om, at Kommissionen, når den drøfter spørgsmål om pagtens gennemførelse med medlemsstaterne i Rådet, i overensstemmelse med princippet om loyalt samarbejde bør dele relevante dokumenter med Parlamentet;
4.	glæder sig over de fremskridt, der er gjort med hensyn til absorptionen af AMIF- og ISF-midler, men udtrykker bekymring over manglen på detaljerede offentlige data om nationale udgifter og opfordrer til, at der oprettes en fælles onlineportal for gennemsigtighed på EU-plan for midler på området indre anliggender; er dog bekymret over, at det er vanskeligt at opnå detaljerede og omfattende data om udgifter, navnlig ved delt forvaltning af medlemsstaterne, hvilket hæmmer budgetmyndighedens forsvarlige tilsyn; glæder sig over den øgede finansiering i det årlige budget for 2025 til grænseforvaltning og til sikring af tilstrækkelig finansiering til at gennemføre pagten fuldt ud og opfordrer kraftigt til, at denne tilgang videreføres i det følgende år;
5.	understreger behovet for at sikre tilstrækkelig og rettidig EU-finansiering til medlemsstaterne og EU-agenturerne for at fremme en gnidningsløs gennemførelse af EU-retten på asyl- og migrationsområdet; opfordrer Kommissionen til at overvåge og bistå medlemsstaterne og EU-agenturerne med hensyn til at opnå rettidige fremskridt med de administrative, operationelle og retlige skridt, der kræves af dem i forbindelse med den fulde gennemførelse af pagten senest i sommeren 2026;
6.	bemærker, at antallet af migranter, der kommer til Unionen på irregulær vis, faldt i 2024 i forhold til tidligere år; anerkender Kommissionens igangværende bestræbelser på at samarbejde med tredjelande, der grænser op til Unionen, med henblik på håndtering af irregulær migration ved kilden og vellykket integration af tredjelandsstatsborgere med lovligt ophold; understreger behovet for omhyggeligt tilsyn og fornøden omhu ved tildeling af midler til partnere, der er involveret i migrationsstyring uden for EU, for at sikre tilpasning til EU's standarder, herunder i forbindelse med grundlæggende rettigheder; opfordrer indtrængende Kommissionen til at styrke gennemsigtigheden og ansvarligheden i forbindelse med programmering og gennemførelse af EU-midler på området indre anliggender i tredjelande; opfordrer til, at der oprettes en gennemsigtig og uafhængig mekanisme til overvågning af menneskerettighederne for EU-midler på området indre anliggender i tredjelande; glæder sig over Kommissionens bestræbelser på at øge solidariteten og ansvarsdelingen mellem medlemsstaterne, navnlig hvad angår dem, der er mest berørt af migrations- og asyludfordringer; gentager sin opfordring til Kommissionen om at støtte EU-agenturerne og medlemsstaterne i koordineringen af effektive eftersøgnings- og redningsoperationer i Middelhavet og sikre, at sådanne foranstaltninger gennemføres i overensstemmelse med folkeretten og EU-retten;
7.	glæder sig over Kommissionens løbende overvågning af benchmarks for retsstatsprincippet ved hjælp af retsstatsværktøjskassen, herunder den årlige rapport om retsstatssituationen, der i 2024 for første gang omfattede fire udvidelseslande, og hvis kapitler detaljeret beskriver individuelle og systemiske spørgsmål vedrørende retsstatsprincippet i de forskellige medlemsstater og giver mulighed for en omfattende analyse af situationen og dens udvikling i hver medlemsstat; er fortsat bekymret over, at den årlige rapport om retsstatssituationen med sin alt for diplomatiske tone og uklare skelnen mellem individuelle og systemiske problemer, kan risikere at bagatellisere nogle af de alvorligste krænkelser af retsstatsprincippet; opfordrer indtrængende Kommissionen til at arbejde hen imod en fuldstændig gennemførelse af Parlamentets henstillinger om oprettelse af en EU-mekanisme for demokrati, retsstatsprincippet og grundlæggende rettigheder som skitseret i Parlamentets beslutning af 25. oktober 2016[[footnoteRef:1]] og til at sikre, at vurderingerne af benchmarks for retsstatsprincippet bliver mere nøjagtige og kvalitative ved ikke blot at tage udgangspunkt i lovgivningsmæssige ændringer, men også i konkret og uafhængig dokumentation for deres praktiske anvendelse; understreger, at selv om den værktøjskasse, der er til rådighed for Unionen, er blevet betydeligt udvidet, afhænger dens effektivitet af en sammenhængende og konsekvent anvendelse på tværs af alle EU-institutioner; opfordrer til større fokus på gennemførelsen af landespecifikke henstillinger med tidsfrister og målbare benchmarks; opfordrer Kommissionen til at præcisere de mulige konsekvenser i tilfælde af tilsidesættelser, herunder gennem henvisning til specifikke instrumenter, bl.a. budgetværktøjer og finansieringsbetingelser; gentager sit standpunkt om, at rapporten bør dække det fulde omfang af værdierne i artikel 2 i TEU, da disse værdier ikke kan betragtes isoleret; understreger behovet for at oprette et europæisk retsstatssemester med en klar struktur, der omfatter faste milepæle og aktive bidrag fra alle EU-institutioner; understreger, at denne årlige cyklus skal være baseret på solide, objektive indikatorer og gøre det klart, at tilsidesættelser af retsstatsprincippet aldrig er uvæsentlige, og at eventuelle mangler bør føre til foranstaltninger, der svarer til dem, der anvendes inden for rammerne af det europæiske semester; [1:  Europa-Parlamentets beslutning af 25. oktober 2016 med henstillinger til Kommissionen om oprettelse af en EU‑mekanisme for demokrati, retsstatsprincippet og grundlæggende rettigheder (2015/2254(INL)) (EUT C 215 af 19.6.2018, s. 162).] 

8.	beklager Kommissionens afgørelse, hvori den konkluderede, at den horisontale grundforudsætning i chartret var blevet opfyldt i Ungarn med hensyn til retsvæsenets uafhængighed, hvilket gjorde det muligt for de ungarske myndigheder at begynde at anmode om godtgørelse af op til ca. 10,2 mia. EUR fra EU-midler; gentager, at Kommissionens afgørelse er retsstridig, sådan som påstået i Parlamentets verserende sag mod Kommissionen i sag C-225/24; opfordrer Kommissionen til at opretholde konditionalitetsprincippet nøje og sikre, at der ikke frigives EU-midler, når der fortsat er systemiske tilsidesættelser af retsvæsenets uafhængighed eller retsstatsprincippet;
9.	er bekymret over forsinkelserne i Kommissionens procedurer for aktindsigt; minder Kommissionen om, at den omgående skal afhjælpe disse mangler i overensstemmelse med Parlamentets henstillinger i sin beslutning af 13. juli 2023[footnoteRef:2]; [2: 2 Europa-Parlamentets beslutning af 13. juli 2023 om aktindsigt – årlig rapport for årene 2019-2021 (2022/2015(INI)) (EUT C …, 17.7.2024) https://www.europarl.europa.eu/doceo/document/TA-9-2023-0295_DA.html.] 

10.	er dybt bekymret over, at Kommissionen stadig ikke har truffet håndhævelsesforanstaltninger og fulgt lovgivningsmæssigt op på Parlamentets henstillinger vedrørende brugen af Pegasus-spyware og tilsvarende overvågningsspyware; minder Kommissionen om at respektere princippet om loyalt samarbejde mellem EU-institutionerne og overholde de forpligtelser, der er fastsat i rammeaftalen og den interinstitutionelle aftale om bedre lovgivning, og om uden unødig forsinkelse at fremlægge en handlingsplan for at forhindre misbrug af spyware i Unionen ved at gøre fuld brug af alle tilgængelige lovgivningsmæssige og ikkelovgivningsmæssige midler, der er fastsat i traktaterne.

